[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 24.2.2011

COM(2011) 85 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

Παρακολούθηση της εφαρμογής της απόφασης 2010/320/ΕΕ του Συμβουλίου που απευθύνεται στην Ελλάδα με σκοπό την ενίσχυση και εμβάθυνση της δημοσιονομικής εποπτείας και με την οποία ειδοποιείται η Ελλάδα να λάβει μέτρα για τη μείωση του ελλείμματος η οποία κρίνεται αναγκαία για την αντιμετώπιση της κατάστασης υπερβολικού ελλείμματος

SEC(2011) 240 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

Παρακολούθηση της εφαρμογής της απόφασης 2010/320/ΕΕ του Συμβουλίου που απευθύνεται στην Ελλάδα με σκοπό την ενίσχυση και εμβάθυνση της δημοσιονομικής εποπτείας και με την οποία ειδοποιείται η Ελλάδα να λάβει μέτρα για τη μείωση του ελλείμματος η οποία κρίνεται αναγκαία για την αντιμετώπιση της κατάστασης υπερβολικού ελλείμματος

1. Εισαγωγή

Στην παρούσα ανακοίνωση αξιολογούνται τα μέτρα που εφάρμοσε η Ελλάδα από τον Νοέμβριο 2010 έως τα μέσα Φεβρουαρίου 2011 προκειμένου να συμμορφωθεί με την απόφαση 2010/320/ΕΕ του Συμβουλίου[1]. Τα μέτρα που λήφθηκαν έως τον Νοέμβριο αξιολογήθηκαν στην ανακοίνωση της 9ης Δεκεμβρίου 2010[2]. Μαζί με τη συνοδευτική έκθεση των υπηρεσιών της Επιτροπής, που συντάχθηκε σε συνεργασία με την ΕΚΤ[3], η ανακοίνωση συμβάλλει επίσης στην αξιολόγηση της συμμόρφωσης με το ΜΟΧΠ και με το ΜΣ[4], στο πλαίσιο της συμφωνίας δανειακής διευκόλυνσης μεταξύ της Ελλάδας και των άλλων κρατών μελών της ζώνης του ευρώ.

Η παρούσα αξιολόγηση βασίζεται στην έκθεση που υπέβαλε η Ελλάδα στο Συμβούλιο και την Επιτροπή[5], και στα πορίσματα από την αποστολή την οποία πραγματοποίησε κλιμάκιο υπαλλήλων της Ευρωπαϊκής Επιτροπής από κοινού με το ΔΝΤ και την ΕΚΤ, στο πλαίσιο του προγράμματος οικονομικής προσαρμογής το οποίο χρηματοδοτείται από διμερή δάνεια από τα κράτη μέλη της ζώνης του ευρώ και από συμφωνία stand-by (SBA) του ΔΝΤ. Στην έκθεση που υπέβαλε η Ελλάδα στις 12 Φεβρουαρίου του 2011 γίνεται λόγος όχι μόνο για τα δημοσιονομικά μέτρα με τα οποία επιδιώκεται η μείωση του λόγου του δημοσίου ελλείμματος το 2011, αλλά και για τις ευρείας κλίμακας διαρθρωτικές μεταρρυθμίσεις τις οποίες θεσπίζει και εφαρμόζει η ελληνική κυβέρνηση.

2. Απόφαση του Συμβουλίου της 10ης Μαΐου 2010

Στις 10 Μαΐου 2010, το Συμβούλιο ECOFIN εξέδωσε την απόφαση 2010/320/ΕΕ, σύμφωνα με το άρθρο 126 παράγραφος 9 και το άρθρο 136 της ΣΛΕΕ, απευθυνόμενη προς την Ελλάδα, με σκοπό την ενίσχυση και εμβάθυνση της δημοσιονομικής εποπτείας, διά της οποίας ειδοποιείται η Ελλάδα να λάβει τα μέτρα μείωσης του ελλείμματος που κρίνονται αναγκαία για την αντιμετώπιση της κατάστασης υπερβολικού ελλείμματος έως το 2014.

Σύμφωνα με την απόφαση του Συμβουλίου, ζητείται από την Ελλάδα να θεσπίσει σειρά ειδικών μέτρων τα οποία αποσκοπούν στη συγκράτηση του ελλείμματος της γενικής κυβέρνησης κάτω από τα ακόλουθα ανώτατα όρια:

- 18.508 εκατομμύρια ευρώ (8,1% του ΑΕΠ, βάσει των πρόσφατα διαθέσιμων επίσημων στοιχείων για το ΑΕΠ) το 2010·

- 17.065 εκατομμύρια ευρώ (7,6% του ΑΕΠ) το 2011·

- 14.916 εκατομμύρια ευρώ (6,5% του ΑΕΠ) το 2012·

- 11.399 εκατομμύρια ευρώ (4,8% του ΑΕΠ) το 2013 και

- 6.385 εκατομμύρια ευρώ (2,6% του ΑΕΠ) το 2014[6].

Η απόφαση τροποποιήθηκε στη συνέχεια στις 7 Σεπτεμβρίου 2010 (Απόφαση 2010/486/ΕΕ)[7] και στις 20 Δεκεμβρίου 2010 (απόφαση 2011/57/ΕΕ).[8] Τα προαναφερθέντα ανώτατα όρια για το έλλειμμα της γενικής κυβέρνησης παρέμειναν, εν τούτοις, αμετάβλητα.

3. Η Εκτέλεση του Προϋπολογισμού

Ο βάσει του ΕΣΛ στόχος για το δημοσιονομικό έλλειμμα για το 2010 δεν επιτεύχθηκε. Ενώ το ανώτατο όριο του ελλείμματος όπως ορίζεται στην απόφαση του Συμβουλίου ήταν 18 δισ. ευρώ (8 τοις εκατό του ΑΕΠ) για το 2010, το έλλειμμα εκτιμάται ότι έφθασε τα 22 δισ. ευρώ (9,6 τοις εκατό του ΑΕΠ), αν και εξακολουθεί να υπάρχει κάποια αβεβαιότητα σχετικά με την ακρίβεια αυτού του αποτελέσματος. Τα περιθώρια αβεβαιότητας συνδέονται κυρίως με τις επιδόσεις των δημοσίων επιχειρήσεων και των εκτός του προϋπολογισμού ταμείων που εντάσσονται στη γενική κυβέρνηση, τον τομέα της κοινωνικής ασφάλισης και την τοπική αυτοδιοίκηση, για τα οποία δεν υπάρχουν ακόμα διαθέσιμα οριστικά στοιχεία για περιόδους μικρότερες του έτους. Υπάρχουν επίσης αμφιβολίες σχετικά με τις διαφορές μεταξύ των πληρωμών σε μετρητά και των υποκείμενων δαπανών. Η πρώτη πλήρης σειρά ετήσιων στοιχείων με βάση το ΕΣΛ δεν θα είναι διαθέσιμα πριν από τα τέλη Μαρτίου του 2011, και πρέπει να δημοσιευθούν και να επικυρωθούν από την Eurostat τον Απρίλιο.

Το ανώτατο όριο για τις κρατικές πρωτογενείς πληρωμές (σε ταμειακή βάση) για το τέλος του έτους (όπως καθορίζεται στο ΜΟΧΠ και το ΜΣ) έχει τηρηθεί. Το αποτέλεσμα ήταν 61,1 δισ. ευρώ έναντι ανωτάτου ορίου 67 δισεκατομμυρίων ευρώ. Η υπέρβαση του κριτηρίου αντικατοπτρίζει την υποεκτέλεση δαπανών, που σε μεγάλο βαθμό σχετίζεται με την αποτελεσματική εξοικονόμηση πόρων, αλλά επίσης, την αναβολή ή την καθυστέρηση πληρωμών· οι πληροφορίες σχετικά με τις δαπάνες που συνδέονται με εκκρεμείς πληρωμές εξακολουθούν να είναι υποβαθμισμένες. Σύμφωνα με τις διαθέσιμες πληροφορίες, το ύψος των καθυστερούμενων οφειλών που έχουν συσσωρευτεί το 2010 είναι μεγαλύτερο από 1,5 δισ. ευρώ και θα πρέπει να εκκαθαριστούν κατά τη διάρκεια του 2011.

Το πρωτογενές αποτέλεσμα της γενικής κυβέρνησης (σε ταμειακή βάση, σύμφωνα με τον ορισμό βάσει του οποίου παρακολουθείται στο πλαίσιο του ΜΟΧΠ και του ΜΣ) ανήλθε σε 5,5 δισ. ευρώ, έναντι ανωτάτου ορίου 5,7 δισ. ευρώ. Στην προηγούμενη ανακοίνωση, η εκτίμηση ήταν ότι η απόκλιση από το κριτήριο θα μπορούσε να είναι έως και 1,5 δισ. ευρώ (0,6 τοις εκατό του ΑΕΠ), με βάση την παραδοχή της μηδενικής συσσώρευσης καθυστερούμενων οφειλών.

Πίνακας 1: Εκτέλεση κρατικού προϋπολογισμού

2009 | 2010 |

σε ταμειακή βάση (εκατ. ευρώ) | Ιαν - Δεκ | % μεταβολή | ΠΟΠ Μάιος-2010 |

Συνολικά έσοδα | 50531 | 54240 | 7,3 | 55715 |

Έσοδα προ επιστροφών | 53443 | 56147 | 5,1 | 57800 |

Επιστροφή φόρων | 4952 | 4979 | 0,5 | 5100 |

Έσοδα κεφαλαίου | 2040 | 3072 | 50,6 | 3015 |

Συνολικές δαπάνες | 81403 | 73694 | -9,5 | 75187 |

Πρωτογενείς δαπάνες | 57992 | 51679 | -10,9 | 52633 |

Τόκοι | 12325 | 13223 | 7,3 | 13209 |

Κεφαλαιουχικές δαπάνες | 9588 | 8447 | -11,9 | 9000 |

Άλλο | 1498 | 345 | -77,0 | 345 |

Δημοσιονομικό υπόλοιπο | -30872 | -19454 | -37,0 | -19472 |

Πηγή: Γενικό Λογιστήριο του Κράτους. Σημείωση: Ο παρών πίνακας δεν περιλαμβάνει πληρωμές για στρατιωτικές προμήθειες (1 δισ. ευρώ το 2010, με μείωση κατά περισσότερο από 30 τοις εκατό σε σύγκριση με το 2009). |

Ο δείκτης χρέους προς το ΑΕΠ της γενικής κυβέρνησης το 2010 ανήλθε σε 142,5 τοις εκατό, σε σύγκριση με τον αρχικό στόχο του 133 τοις εκατό του ΑΕΠ. Η διαφορά προκύπτει κυρίως από την ανακατάταξη δημόσιων φορέων της γενικής κυβέρνησης, που συμπεριελήφθησαν για πρώτη φορά το 2009 στους δημοσιονομικούς λογαριασμούς, αλλά και από την χειρότερη από την αναμενόμενη επίδοση όσον αφορά το έλλειμμα το 2010. Ωστόσο, το ανώτατο όριο για την αύξηση του δημόσιου χρέους, το οποίο θεσπίστηκε με τις αποφάσεις, έχει τηρηθεί (ανώτατο όριο: 34.058 ευρώ· εκτιμώμενο αποτέλεσμα: 28.870 ευρώ).

3. Προοπτικές για το 2011 και το 2012-2014

Η Ελληνική κυβέρνηση επιβεβαίωσε τη δέσμευσή της να επιτύχει τον δημοσιονομικό στόχο για το 2011 που καθορίστηκε με την απόφαση του Συμβουλίου. Με υψηλότερα επίπεδα έναρξης για το έλλειμμα και το χρέος, και χαμηλότερο ΑΕΠ από το αναμενόμενο, απαιτούνται μεγαλύτερες προσπάθειες εξυγίανσης. Η δημοσιονομική στρατηγική παραμένει σταθερά προσηλωμένη στην πορεία εξυγίανσης που συμφωνήθηκε τον Μάιο 2010. Η ελληνική κυβέρνηση αποφάσισε συνεπώς να καλύψει πλήρως το χαμένο έδαφος κατά το 2010, προκειμένου να ανακτήσει ταχέως βιώσιμη δημοσιονομική θέση, να διατηρήσει τις χρηματοδοτικές ανάγκες εντός των ορίων του προγράμματος και να στηρίξει την εμπιστοσύνη προς την αγορά. Ο προϋπολογισμός του 2011– που εγκρίθηκε από την Ελληνική Βουλή στις 22 Δεκεμβρίου του 2010 – περιλαμβάνει νέα μέτρα μείωσης του ελλείμματος που αντιστοιχούν στο 2¼ τοις εκατό του ΑΕΠ. Σε συνδυασμό με τα μέτρα που συμφωνήθηκαν τον Μάιο, τα συνολικά μέτρα δημοσιονομικής εξυγίανσης θα ανέλθουν σε 5¾ τοις εκατό το 2011. Περίπου τα δύο τρίτα των νέων μέτρων που συμφωνήθηκαν τον Νοέμβριο αφορούν το σκέλος των δαπανών και τα περισσότερα εξ αυτών είναι διαρθρωτικού χαρακτήρα· μέτρα ύψους 0,7 δισεκατομμυρίων ευρώ (ή 0,3 τοις εκατό του ΑΕΠ) είναι προσωρινού χαρακτήρα.

Τα περισσότερα από τα δημοσιονομικά μέτρα που στηρίζουν τον στόχο για το έλλειμμα του 2011 έχουν νομοθετηθεί και άρχισαν να εφαρμόζονται. Τα μέτρα περιλαμβάνουν περικοπές στις αντιπαραγωγικές και άστοχες δαπάνες, τη μείωση των συμβάσεων ορισμένου χρόνου στον δημόσιο τομέα, την καλύτερη στόχευση των συνολικών επιδοτήσεων των νοικοκυριών (όπως το επίδομα θέρμανσης και τα οικογενειακά επιδόματα), και την καλύτερη διαχείριση και χρήση των κρατικών περιουσιακών στοιχείων, ιδίως όσον αφορά την είσπραξη των καθυστερούμενων φόρων. Με τον προϋπολογισμό του 2011 ξεκινά επίσης η αντιμετώπιση δύο βασικών προβλημάτων: των υπερβολικών δαπανών για την υγεία και των ζημιών από δημόσιες επιχειρήσεις. Η επίτευξη των δημοσιονομικών στόχων του 2011 προϋποθέτει αύξηση των συνολικών φορολογικών εσόδων κατά περισσότερο από 1,5 δισ. ευρώ (ή περίπου ¾ τοις εκατό του ΑΕΠ), σε σύγκριση με το 2010, το οποίο είναι ένα δύσκολο έργο και στηρίζεται πολύ σε συγκεκριμένα αποτελέσματα από την καταπολέμηση της φοροδιαφυγής και την αύξηση της αποτελεσματικότητας του μηχανισμού.

Σύμφωνα με τον προϋπολογισμό του 2011, το δημοσιονομικό έλλειμμα (ΕΣΛ 95) θα ανέλθει σε 16,8 δισεκατ. ευρώ (7,6 τοις εκατό του ΑΕΠ). Ωστόσο, με βάση τα πιο πρόσφατα διαθέσιμα στοιχεία, οι υπηρεσίες της Επιτροπής προβλέπουν ότι το 2011 το έλλειμμα του ΕΣΛ 95 θα μπορούσε να ανέλθει σε 18,8 δισεκατ. ευρώ, (καταληκτική ημερομηνία για τις εν λόγω προβλέψεις η 11η Φεβρουαρίου 2011). Επομένως, αν δεν ληφθούν μέτρα, το 2011 το έλλειμμα θα υπερβεί το ανώτατο όριο κατά ¾ της εκατοστιαίας μονάδας του ΑΕΠ. Δεδομένου ότι τον Ιανουάριο του 2011 η εκτέλεση του κρατικού προϋπολογισμού (σε ταμειακή βάση) είχε επιδόσεις χαμηλότερες του μηνιαίου στόχου, κυρίως λόγω της ακόμη αποδυναμωμένης πλευράς των εσόδων, το τεκμαρτό ετήσιο δημοσιονομικό έλλειμμα προέρχεται κυρίως από λιγότερο ευνοϊκές προσδοκίες για τη μεγέθυνση των φορολογικών βάσεων, επικαιροποιημένες εκτιμήσεις για τα δημοσιονομικά μέτρα που πρόκειται να εφαρμοστούν κατά τη διάρκεια του έτους, καθώς και ένα αποτέλεσμα βάσης λόγω του χειρότερου από το αναμενόμενο αποτελέσματος του 2010 για διάφορες κατηγορίες εσόδων. Επιπλέον, οι δαπάνες για τόκους αναμένεται να είναι υψηλότερες από τις προβλεπόμενες στον προϋπολογισμό.

Σύμφωνα με τον ελληνικό οργανικό νόμο περί προϋπολογισμού, η κυβέρνηση πρέπει να εκπονήσει τη μεσοπρόθεσμη δημοσιονομική στρατηγική για την περίοδο 2012-15. Η κυβέρνηση θα σχεδιάσει τη δημοσιονομική πολιτική που θα εφαρμόσει μεσοπρόθεσμα, με σκοπό να μειώσει το έλλειμμα της γενικής κυβέρνησης κάτω από το 3 τοις εκατό του ΑΕΠ το 2014 με περαιτέρω μείωση στη συνέχεια. Εκτιμήσεις των υπηρεσιών της Επιτροπής δείχνουν ότι το δημοσιονομικό κενό μεταξύ ενός βασικού σεναρίου αμετάβλητης πολιτικής και του στόχου του 2014 που είχε τεθεί στην απόφαση του Συμβουλίου ανέρχεται σήμερα σε περίπου 8 τοις εκατό του ΑΕΠ (πίνακας 2), εκ των οποίων, δημοσιονομικά μέτρα ύψους περίπου 2 τοις εκατό του ΑΕΠ είχαν ήδη οριστεί τον Μάιο, αν και δεν θα πρέπει να αποκλείονται οι αναθεωρήσεις των δημοσιονομικών επιπτώσεων τους.

Πίνακας 2: Λογιστική του ελλείμματος: Έλλειμμα από το ένα έτος στο άλλο |

σε εκατ. EUR | % του ΑΕΠ |

Σωρευτικά μέτρα | Σωρευτικά μέτρα |

2010-2014 | 2012- 2014 | 2010-2014 | 2012-2014 |

Έλλειμμα 2009 | 36150 | 15,4 |

Διολίσθηση ονομαστικού ελλείμματος το 2010 | 3880 | 1,7 |

Μέτρα εφαρμοσθέντα το 2010 | 18000 | 18000 | 7,8 | 7,8 |

Αντίκτυπος στο ποσοστό αύξησης του ονομαστικού ΑΕΠ | -- | 0,2 |

Έλλειμμα 2010 | 22030 | 9,6 |

Διολίσθηση ονομαστικού ελλείμματος το 2011 | 9226 | 4,1 |

Μέτρα εφαρμοσθέντα το 2011 | 12450 | 30450 | 5,5 | 13,5 |

Μη καθορισμένα μέτρα | 1741 | 1741 | 0,7 | 0,7 |

Αντίκτυπος στο ποσοστό αύξησης του ονομαστικού ΑΕΠ | -- | 0,1 |

Έλλειμμα 2011 (στόχος) | 17065 | 7,6 |

Διολίσθηση ονομαστικού ελλείμματος το 2012 | 5455 | 2,4 |

Καθορισμένα μέτρα για το 2012* | 5575 | 36025 | 5575 | 2,4 | 15,7 | 2,4 |

Μη καθορισμένα μέτρα για το 2012 | 2029 | 3770 | 3770 | 0,9 | 1,6 | 1,6 |

Αντίκτυπος στο ποσοστό αύξησης του ονομαστικού ΑΕΠ | -- | -0,1 |

Έλλειμμα 2012 (στόχος) | 14916 | 6,4 |

Διολίσθηση ονομαστικού ελλείμματος το 2013 | 2218 | 0,9 |

Καθορισμένα μέτρα για το 2013* | 575 | 36600 | 6150 | 0,2 | 15,5 | 2,6 |

Μη καθορισμένα μέτρα για το 2013 | 5160 | 8931 | 8930 | 2,2 | 3,8 | 3,8 |

Αντίκτυπος στο ποσοστό αύξησης του ονομαστικού ΑΕΠ | -- | -0,2 |

Έλλειμμα 2013 (στόχος) | 11399 | 4,8 |

Διολίσθηση ονομαστικού ελλείμματος το 2014 | 491 | 0,2 |

Καθορισμένα μέτρα για το 2014* | -1050 | 35550 | 5100 | -0,4 | 14,6 | 2,1 |

Μη καθορισμένα μέτρα για το 2014 | 5573 | 14504 | 14504 | 2,3 | 5,9 | 5,9 |

Αντίκτυπος στο ποσοστό αύξησης του ονομαστικού ΑΕΠ | -- | -0,6 |

Έλλειμμα 2014 (στόχος) | 6385 | 2,6 |

* Τα μέτρα για το 2012, 2013 και 2014 που είχαν καθοριστεί και ποσοτικοποιηθεί στο αρχικό πρόγραμμα του Μαΐου υπόκεινται σε αναθεώρηση. |

Το έλλειμμα στο έτος t ισούται με το έλλειμμα στο έτος t-1 συν τη διολίσθηση του ονομαστικού ελλείμματος κατά το έτος t μείον τα καθορισμένα μέτρα μείον τα μη καθορισμένα μέτρα (και για τους δείκτες: συν αντίκτυπος στο ποσοστό του ονομαστικού ΑΕΠ). Η διολίσθηση του ελλείμματος περιλαμβάνει την αύξηση του ύψους του ελλείμματος που θα λάμβανε χώρα εάν δεν ληφθούν μέτρα. Περιλαμβάνει συγκεκριμένα την διαρθρωτική αύξηση των συνταξιοδοτικών δαπανών, την αύξηση των δαπανών για τόκους και άλλες διαρθρωτικές αυξήσεις των δαπανών. Η διολίσθηση του ελλείμματος έχει υπολογιστεί με βάση την παραδοχή του παγώματος των μισθών και της εφαρμογής του κανόνα 1 προς 5 μεταξύ των προσλήψεων και των εξόδων. Αντικατοπτρίζει επίσης την αύξηση / μείωση των εσόδων λόγω των εξελίξεων στις φορολογικές βάσεις. |

6. Πρόοδος των διαρθρωτικων μεταρρυθμισεων

Το θεματολόγιο των διαρθρωτικών μεταρρυθμίσεων στην Ελλάδα είναι στο στάδιο της εφαρμογής. Μολονότι έχει επιτευχθεί πρόοδος στις διαρθρωτικές δημοσιονομικές μεταρρυθμίσεις, η πρόοδος αυτή είναι σε αρκετές περιπτώσεις πιο αργή από την αναμενόμενη. Η κυβέρνηση ενισχύει το νομοθετικό πλαίσιο για την καταπολέμηση της φοροδιαφυγής και για τον εκσυγχρονισμό της φορολογικής διοίκησης. Οι μεταρρυθμίσεις των δημοσιονομικών θεσμών, περιλαμβανομένου του Γενικού Λογιστηρίου του Κράτους, προχωρούν - η κυβέρνηση έχει ορίσει ανώτατα όρια δαπανών για το κράτος και στόχους για το έλλειμμα της γενικής κυβέρνησης και έχει σημειώσει πρόοδο στη διασφάλιση της έγκαιρης παροχής των δημοσιονομικών στοιχείων, αν και πρέπει να βελτιωθεί περαιτέρω η ποιότητα και το πεδίο κάλυψης. Η δημοσιονομική διαχείριση από την πλευρά των δαπανών του προϋπολογισμού πρέπει επίσης να βελτιωθεί, ιδίως όσον αφορά τον προϋπολογισμό των επενδύσεων και τις στρατιωτικές προμήθειες. Έχει σημειωθεί πρόοδος στο πλαίσιο της μεταρρύθμισης της υγειονομικής περίθαλψης - μια πρώτη δέσμη μεταρρυθμίσεων εγκρίθηκε στα μέσα Φεβρουαρίου του 2011. Ωστόσο, μια σειρά από δημοσιονομικά μέτρα διαρθρωτικού χαρακτήρα έχουν καθυστερήσει, συμπεριλαμβανομένης της απλούστευσης του συστήματος αμοιβών του δημόσιου τομέα και της επίτευξης πλήρους αποτελεσματικότητας της Ενιαίας Αρχής Πληρωμών (ΕΑΠ). Έστω και με κάποια καθυστέρηση, η εκπόνηση των λειτουργικών ανασκοπήσεων της κεντρικής διοίκησης και των κοινωνικών προγραμμάτων σημειώνει πλέον πρόοδο.

Η κυβέρνηση έχει δεσμευθεί να δημοσιεύσει κατάλογο των κρατικών περιουσιακών στοιχείων, συμπεριλαμβανομένων των συμμετοχών σε εισηγμένες και μη εισηγμένες επιχειρήσεις και των εμπορικά βιώσιμων ακινήτων και γης. Αυτό θα συμβάλει στην επιτάχυνση των ιδιωτικοποιήσεων, τα έσοδα των οποίων αναθεωρήθηκαν προς τα πάνω από την κυβέρνηση σε 50 δισ. ευρώ το 2011-2015, εκ των οποίων 15 δισ. ευρώ το 2011-2012.

Η πρόοδος όσον αφορά άλλες διαρθρωτικές μεταρρυθμίσεις συνεχίζεται, αλλά όπως και στις δημοσιονομικές διαρθρωτικές μεταρρυθμίσεις, έχουν σημειωθεί καθυστερήσεις. Με τη θέσπιση του νόμου για την εργασία τον Δεκέμβριο και τις νομοθετικές προτάσεις σχετικά με το άνοιγμα των κλειστών επαγγελμάτων, η Ελλάδα έχει ξεκινήσει ουσιαστικά ένα νέο κύμα διαρθρωτικών μεταρρυθμίσεων. Είναι υπό σύσταση μια ανεξάρτητη ειδική ομάδα εμπειρογνωμόνων για την εκπαιδευτική πολιτική, ως πρώτο βήμα για τη μεταρρύθμιση στην εκπαίδευση. Έχουν εκδοθεί ή αναμένεται να εγκριθούν σύντομα νομοθετικές πράξεις οι οποίες αποσκοπούν στην άρση των υφιστάμενων περιορισμών στην ελεύθερη παροχή υπηρεσιών, στη μεταρρύθμιση του ενεργειακού τομέα, στην απλοποίηση της νομοθεσίας και την επιτάχυνση της διαδικασίας αδειοδότησης επιχειρήσεων, βιομηχανικών δραστηριοτήτων και επαγγελμάτων, καθώς και στην τροποποίηση του θεσμικού πλαισίου της Ελληνικής Επιτροπής Ανταγωνισμού (ΕΕΑ).

7. Πληρότητα των απαιτούμενων πληροφοριών

Η έκθεση που υποβάλλει η Ελλάδα και τα στοιχεία που διαβιβάζονται τακτικά στην Επιτροπή καλύπτουν τις περισσότερες από τις απαιτήσεις παροχής πληροφοριών που θεσπίστηκαν με την απόφαση του Συμβουλίου. Ειδικότερα, περιλαμβάνει λεπτομερείς πληροφορίες σχετικά με τα συγκεκριμένα μέτρα που εφαρμόστηκαν (και αυτά που θα εφαρμοστούν) προκειμένου να υπάρξει συμμόρφωση με την απόφαση και σχετικά με τον αντίστοιχο δημοσιονομικό αντίκτυπο τους.

Τα στοιχεία για τη μηνιαία εκτέλεση του κρατικού προϋπολογισμού παρέχονται έγκαιρα από το Γενικό Λογιστήριο του Κράτους, ενώ τα τελευταία (για τον Ιανουάριο του 2011) δημοσιεύθηκαν στις 12 Φεβρουαρίου του 2011. Επιπλέον, παρέχονται δεδομένα για τη μηνιαία εξέλιξη των καθυστερούμενων οφειλών προς το κράτος και ένα μεγάλο μέρος από τους τομείς της γενικής κυβέρνησης που δεν υπάγονται στο κράτος, μετά τις μηνιαίες επικαιροποιήσεις που δημοσιεύονται από το Γενικό Λογιστήριο του Κράτους. Αν και το επίπεδο λεπτομέρειας για τα ετήσια στοιχεία για τους τομείς της γενικής κυβέρνησης που δεν υπάγονται στο κράτος έχει βελτιωθεί, η παροχή μηνιαίων στοιχείων για την εκτέλεση του προϋπολογισμού από τα ταμεία κοινωνικής ασφάλισης, τους εκτός του προϋπολογισμού φορείς και τους οργανισμούς τοπικής αυτοδιοίκησης παραμένει ατελής. Η έκθεση παρουσιάζει την εξέλιξη του αριθμού του μόνιμου προσωπικού στον δημόσιο τομέα από το τέλος του 2009, συμπεριλαμβανομένων των μόνιμων υπαλλήλων της κεντρικής διοίκησης, των δημόσιων φορέων, των οργανισμών τοπικής αυτοδιοίκησης, των κρατικών νομικών προσώπων ιδιωτικού δικαίου, των δυνάμεων ασφαλείας, των στρατιωτικών και των κληρικών. Η έκθεση περιέχει τις απαιτούμενες πληροφορίες αναφορικά με τις εκδόσεις χρεωστικών τίτλων και τις αποπληρωμές, καθώς και για την οικονομική κατάσταση των μεγαλύτερων δημοσίων επιχειρήσεων. Παράλληλα, η έκθεση περιέχει πλούτο πληροφοριών αναφορικά με την υλοποίηση των διαρθρωτικών μεταρρυθμίσεων, ως ανταπόκριση στη σύσταση του Συμβουλίου της 16ης Φεβρουαρίου 2010[9] και για τη συμμόρφωση με το ΜΟΧΠ και το ΜΣ.

8. Συμπέρασμα

Εκτιμάται ότι έχει σημειωθεί υπέρβαση του ανώτατου ορίου του δημοσιονομικού ελλείμματος (βάσει του ΕΣΛ95) που είχε οριστεί με την απόφαση του Συμβουλίου για το 2010 κατά περίπου 4,1 δισ. ευρώ και ότι το έλλειμμα ανέρχεται σε 22 δισ. ευρώ (9,6 τοις εκατό του ΑΕΠ), αντί των 18,5 δισεκατομμυρίων ευρώ (8 τοις εκατό του ΑΕΠ). Αυτό, ωστόσο, ισοδυναμεί με μείωση του δείκτη του ελλείμματος κατά περίπου 6 μονάδες σε σύγκριση με το 2009. Ο δείκτης του δημόσιου χρέους εκτιμάται ότι αυξήθηκε από 127 τοις εκατό του ΑΕΠ στο τέλος του 2009 σε 141 τοις εκατό το 2010.

Για το 2011, ο προϋπολογισμός που εγκρίθηκε από το Κοινοβούλιο είναι σύμφωνος με τα ανώτατα όρια που ορίζονται στην απόφαση του Συμβουλίου, αν και θα απαιτηθούν περαιτέρω ενέργειες για να τηρηθεί το ανώτατο όριο ελλείμματος. Η κυβέρνηση επεξεργάζεται επί του παρόντος κι άλλα διαρκή μέτρα που θα είναι αναγκαία για να διατηρηθεί η μείωση του ελλείμματος τα επόμενα έτη. Ειδικότερα, η κυβέρνηση έχει ήδη ανακοινώσει τις γενικές γραμμές της μεσοπρόθεσμης δημοσιονομικής στρατηγικής, σχέδιο της οποίας θα είναι διαθέσιμο μέχρι τα τέλη Μαρτίου, θα εγκριθεί από το Υπουργικό Συμβούλιο μέχρι τα μέσα του Απριλίου και θα ψηφιστεί από το Κοινοβούλιο μέχρι τα μέσα Μαΐου. Στο πλαίσιο της μεσοπρόθεσμης στρατηγικής, θα απαιτηθούν μόνιμα μέτρα δημοσιονομικής εξυγίανσης ύψους τουλάχιστον 8 τοις εκατό του ΑΕΠ, εκ των οποίων 6 τοις εκατό του ΑΕΠ δεν έχουν ακόμη προσδιοριστεί, προκειμένου να διασφαλιστεί η επίτευξη των στόχων του ελλείμματος μέχρι το 2014, και να τεθεί ο δείκτης του χρέους προς το ΑΕΠ σε διατηρήσιμη πτωτική πορεία. Ένα διευρυμένο σχέδιο ιδιωτικοποιήσεων αναμένεται να μειώσει τον δείκτη χρέους κατά σχεδόν 20 εκατοστιαίες μονάδες του ΑΕΠ μέσα σε πέντε χρόνια.

Εν τέλει, παρά τη δημοσιονομική διολίσθηση του 2010, η Ελλάδα ετοιμάζεται να λάβει τα απαραίτητα μέτρα και να εφαρμόσει τις αναγκαίες πολιτικές για να παραμείνει στη σωστή πορεία, προκειμένου να τερματιστεί η κατάσταση υπερβολικού ελλείμματος μέχρι το 2014, όπως απαιτείται στην απόφαση του Συμβουλίου. Ως εκ τούτου, η Επιτροπή συμπεραίνει ότι η Ελλάδα συμμορφώνεται ικανοποιητικά προς την απόφαση της 10ης Μαΐου 2010, ανταποκρινόμενη στην σύσταση του Συμβουλίου της 16ης Φεβρουαρίου 2010 και υλοποιώντας τα μέτρα που προβλέπονται στα επικαιροποιημένα ΜΟΧΠ και ΜΣ της 22ας Νοεμβρίου 2010.

ΠΑΡΑΡΤΗΜΑ I: ΑΠΑΙΤΟΥΜΕΝΑ ΜΕΤΡΑ ΣΥΜΦΩΝΑ ΜΕ ΤΗΝ ΑΠΟΦΑΣΗ ΤΟΥ ΣΥΜΒΟΥΛΙΟΥ, ΠΟΥ ΠΡΕΠΕΙ ΝΑ ΛΗΦΘΟΥΝ ΜΕΧΡΙ ΤΟ ΤΕΛΟΣ ΔΕΚΕΜΒΡΙΟΥ 2010

Μέτρα (σύμφωνα με τις απαιτήσεις του άρθρου 2 παράγραφος 3 της απόφασης του Συμβουλίου) | Βαθμός προόδου |

“Η Ελλάδα θεσπίζει τα ακόλουθα μέτρα μέχρι τα τέλη Δεκεμβρίου του 2010: |

α) οριστική έκδοση των μέτρων που αναφέρονται στην παράγραφο 2 στοιχείο α)· | Τήρηση. |

β) εφαρμογή της νομοθεσίας για την ενίσχυση του δημοσιονομικού πλαισίου. Θα πρέπει ιδίως να περιλαμβάνει την κατάρτιση μεσοπρόθεσμου δημοσιονομικού πλαισίου, τη δημιουργία υποχρεωτικού αποθεματικού έκτακτων αναγκών στον προϋπολογισμό, που αντιστοιχεί στο 5 τοις εκατό των συνολικών πιστώσεων για κρατικές δαπάνες, άλλων από μισθούς, συντάξεις και τόκους, τη δημιουργία ισχυρότερων μηχανισμών ελέγχου των δαπανών, και την ίδρυση Γραφείου Προϋπολογισμού προσαρτημένου στο Κοινοβούλιο· | Μερική τήρηση. Ο νέος οργανικός νόμος για τον προϋπολογισμό που νομοθετήθηκε το Σεπτέμβριο του 2010, έχει ήδη εφαρμοστεί με το νόμο για τον προϋπολογισμό του 2011. Η κυβέρνηση θα εγκρίνει έως το Μάιο 2011 το μεσοπρόθεσμο δημοσιονομικό πλαίσιο το οποίο θα αποτελέσει τη βάση για τον προϋπολογισμό του 2012. Το γραφείο προϋπολογισμού που θα συνδέεται με τη Βουλή, αν και έχει νομοθετηθεί, δεν έχει δημιουργηθεί ακόμα. |

στ) σημαντική αύξηση του ποσοστού απορρόφησης των πόρων των διαρθρωτικών ταμείων και του ταμείου συνοχής· | Τήρηση. |

θ) νομοθεσία για την απλοποίηση και την επιτάχυνση της διαδικασίας αδειοδότησης επιχειρήσεων, βιομηχανικών δραστηριοτήτων και επαγγελμάτων· | Μερική τήρηση, με καθυστερήσεις. Ο νόμος για την αδειοδότηση αναμένεται να ψηφιστεί στη Βουλή σύντομα. |

ι) τροποποίηση του θεσμικού πλαισίου της Ελληνικής Επιτροπής Ανταγωνισμού (ΕΕΑ) με στόχο την αύξηση της ανεξαρτησίας της, τον καθορισμό εύλογων προθεσμιών για τη διερεύνηση και την έκδοση αποφάσεων και την απονομή στην ΕΕΑ της εξουσίας να απορρίπτει καταγγελίες· | Συνεχίζεται, με καθυστερήσεις. Θα υποβληθεί σύντομα στη Βουλή. |

ια) καλύτερη διαχείριση των περιουσιακών στοιχείων του δημοσίου, με σκοπό την άντληση τουλάχιστον 7 δισ. ευρώ κατά την περίοδο 2011 - 2013, εκ των οποίων τουλάχιστον το 1 δισεκατομμύριο ευρώ το 2011 και τα έσοδα από την πώληση περιουσιακών στοιχείων (ακίνητης περιουσίας και χρηματοοικονομικών περιουσιακών στοιχείων) θα χρησιμοποιηθούν για την εξόφληση χρέους και δεν θα μειώσουν τις προσπάθειες δημοσιονομικής εξυγίανσης για τη συμμόρφωση με τα ανώτατα όρια για το έλλειμμα στο άρθρο 1 παράγραφος 2· | Τήρηση. Η κυβέρνηση έχει ανακοινώσει τα περιουσιακά στοιχεία που προτίθεται να ιδιωτικοποιήσει κατά την περίοδο 2011-13. Το σχέδιο θα πρέπει να αναθεωρηθεί με βάση την πρόθεση της κυβέρνησης για την κλιμάκωση των εσόδων από τις ιδιωτικοποιήσεις σε 50 δισ. ευρώ στο διάστημα 2011-2015. |

ιβ) μέτρα που στοχεύουν στην άρση των υφιστάμενων περιορισμών στην ελευθερία παροχής υπηρεσιών· | Συνεχίζεται με καθυστερήσεις. Διάφορα μέτρα θα ψηφιστούν σύντομα. |

ιγ) νομοθετική πράξη που θα απαγορεύει στους οργανισμούς τοπικής αυτοδιοίκησης να εμφανίζουν ελλείμματα τουλάχιστον έως το 2014· μείωση των μεταβιβάσεων προς τους οργανισμούς τοπικής αυτοδιοίκησης σύμφωνα με τις σχεδιαζόμενες εξοικονομήσεις και τις μεταφορές αρμοδιοτήτων· | Τήρηση. |

ιδ) δημοσίευση ενδιαμέσων μακροπρόθεσμων προβλέψεων για τις συνταξιοδοτικές δαπάνες έως το 2060, όπως ορίζεται στη νομοθετική μεταρρύθμιση του Ιουλίου 2010, οι οποίες θα καλύπτουν τα συστήματα βασικής σύνταξης (ΙΚΑ, συμπεριλαμβανομένου του καθεστώτος σύνταξης των δημοσίων υπαλλήλων, του ΟΓΑ και του ΟΑΕΕ)· | Τήρηση. |

ιε) καθιέρωση ενιαίου συστήματος ηλεκτρονικής συνταγογράφησης· δημοσίευση πλήρους τιμοκαταλόγου των φαρμάκων που κυκλοφορούν στην αγορά· εφαρμογή της λίστας φαρμάκων που δεν καλύπτονται από τα ασφαλιστικά ταμεία και της λίστας φαρμάκων που χορηγούνται χωρίς ιατρική συνταγή· δημοσίευση της νέας λίστας φαρμάκων που καλύπτονται από τα ταμεία με την χρήση του νέου συστήματος «τιμών αναφοράς· χρησιμοποίηση των διαθέσιμων στοιχείων από την ηλεκτρονική συνταγογράφηση και την σάρωση για τη συγκέντρωση εκπτώσεων από φαρμακευτικές εταιρείες· εισαγωγή μηχανισμού παρακολούθησης για την αξιολόγηση της φαρμακευτικής δαπάνης σε μηνιαία βάση· επιβολή συμμετοχής του ασφαλισμένου με ποσό 5 ευρώ για τις τακτικές υπηρεσίες εξωτερικών ιατρείων και επέκταση της συμμετοχής σε περίπτωση αδικαιολόγητης επίσκεψης σε υπηρεσίες επειγόντων περιστατικών· δημοσίευση ελεγμένων λογαριασμών νοσοκομείων και κέντρων υγείας· και δημιουργία ανεξάρτητης ομάδας εμπειρογνωμόνων σε θέματα πολιτικής στον τομέα της υγείας, τα καθήκοντα της οποίας είναι η εκπόνηση, έως το τέλος Μαΐου 2011, λεπτομερούς έκθεσης σχετικά με τη συνολική μεταρρύθμιση του υγειονομικού συστήματος με σκοπό τη βελτίωση της αποτελεσματικότητας και αποδοτικότητας του συστήματος υγείας· | Συνεχίζεται. Διάφορα μέτρα στο στάδιο της ψήφισης ή της εφαρμογής. |

ιζ) περαιτέρω μείωση των λειτουργικών δαπανών τουλάχιστον κατά 5 τοις εκατό που θα αποφέρει εξοικονόμηση τουλάχιστον 100 εκατομμυρίων ευρώ· | Τήρηση. |

ιη) περαιτέρω μείωση των μεταβιβαστικών πληρωμών που θα αποφέρει εξοικονόμηση πόρων για το σύνολο του δημόσιου τομέα τουλάχιστον 100 εκατομμυρίων ευρώ. Οι αποδέκτες φορείς του δημοσίου θα διασφαλίσουν συνακόλουθη μείωση των δαπανών ώστε να μην υπάρξει συσσώρευση καθυστερούμενων οφειλών· |

ιθ) εφαρμογή εισοδηματικών κριτηρίων για την χορήγηση των οικογενειακών επιδομάτων από τον Ιανουάριο του 2011 που θα αποφέρει εξοικονόμηση τουλάχιστον 150 εκατομμυρίων ευρώ (μετά την αφαίρεση των αντιστοίχων διοικητικών εξόδων)· | Τήρηση. |

κ) μείωση στην αγορά στρατιωτικού εξοπλισμού (παραδόσεις) τουλάχιστον κατά 500 εκατομμύρια ευρώ σε σύγκριση με το τρέχον επίπεδο του 2010· | Προγραμματίστηκαν. Προβλέπεται αξιολόγηση έως το τέλος του έτους. |

κα) μείωση των φαρμακευτικών δαπανών των Ταμείων κοινωνικής ασφάλισης κατά 900 εκατ. ευρώ λόγω πρόσθετης μείωσης στις τιμές των φαρμάκων και εφαρμογής νέων διαδικασιών για τις προμήθειες· επίσης, μείωση των δαπανών των νοσοκομείων (συμπεριλαμβανομένης επίσης της δαπάνης για εξοπλισμό) κατά τουλάχιστον 350 εκατ. ευρώ· | Τήρηση. |

κβ) αλλαγές στη διοίκηση, τα τιμολόγια και τους μισθούς στις δημόσιες επιχειρήσεις που θα αποφέρουν εξοικονόμηση τουλάχιστον 800 εκατομμυρίων ευρώ· | Τήρηση. |

κγ) εξίσωση της φορολόγησης του πετρελαίου θέρμανσης με το πετρέλαιο κίνησης μετά την 15η Οκτωβρίου 2011, με στόχο την πάταξη της φοροδιαφυγής, που θα αποφέρει καθαρά έσοδα τουλάχιστον 400 εκατομμύρια ευρώ το 2011 έχοντας αφαιρέσει την επίπτωση των ειδικών μέτρων για την προστασία των οικονομικά ασθενέστερων ομάδων του πληθυσμού· | Μη τήρηση. Ο νόμος για την εξίσωση της φορολογίας του πετρελαίου θέρμανσης και του πετρελαίου ντίζελ δεν έχει ψηφιστεί ακόμη. Το συγκεκριμένο φορολογικό όφελος για το πετρέλαιο που θα ανακληθεί, ισχύει μόνο για το φθινόπωρο και το χειμώνα, οπότε η καθυστέρηση στην έκδοση της πράξης έως τώρα δεν έχει ουσιαστική επίπτωση στα φορολογικά έσοδα και τις φορολογικές δαπάνες. |

κδ) αύξηση των μειωμένων συντελεστών ΦΠΑ από 5,5 σε 6,5 τοις εκατό και από 11 σε 13 τοις εκατό, με απόδοση τουλάχιστον 880 εκατ. ευρώ και μείωση του συντελεστή ΦΠΑ που επιβάλλεται στα φάρμακα και στις ξενοδοχειακές υπηρεσίες από 11 σε 6,5 τοις εκατό με καθαρό κόστος που δεν υπερβαίνει τα 250 εκατ. ευρώ, μετά την αφαίρεση της επίπτωσης της εξοικονόμησης για τα Ταμεία κοινωνικής ασφάλισης και τα νοσοκομεία, η οποία απορρέει από την υπαγωγή των φαρμάκων σε χαμηλότερο συντελεστή ΦΠΑ· | Τήρηση. |

κε) εντατικοποίηση της καταπολέμησης του λαθρεμπορίου στα καύσιμα (τουλάχιστον 190 εκατομμύρια ευρώ)· |

κστ) αύξηση των δικαστικών παραβόλων (τουλάχιστον 100 εκατομμύρια ευρώ)· |

αα) εφαρμογή σχεδίου δράσης για την επιτάχυνση της είσπραξης καθυστερούμενων φορολογικών οφειλών (τουλάχιστον 200 εκατομμύρια ευρώ)· |

ββ) επιτάχυνση της είσπραξης των φορολογικών προστίμων (τουλάχιστον 400 εκατομμύρια ευρώ)· |

γγ) είσπραξη εσόδων που προέρχονται από το νέο πλαίσιο για την επίλυση των φορολογικών διαφορών και εκδίκαση των δικαστικών προσφυγών (τουλάχιστον 300 εκατομμύρια ευρώ)· |

δδ) έσοδα από την ανανέωση αδειών τηλεπικοινωνίας που λήγουν στο άμεσο μέλλον (τουλάχιστον 350 εκατομμύρια ευρώ)· |

εε) έσοδα από συμβάσεις παραχώρησης (τουλάχιστον 250 εκατομμύρια ευρώ)· |

στστ) σχέδιο αναδιάρθρωσης του Οργανισμού Αστικών Συγκοινωνιών Αθηνών (ΟΑΣΑ). Σκοπός του σχεδίου είναι η μείωση των λειτουργικών ζημιών της εταιρείας ώστε να καταστεί οικονομικά βιώσιμη. Το σχέδιο θα περιλαμβάνει περικοπές λειτουργικών δαπανών της εταιρείας και αυξήσεις των κομίστρων (εισιτηρίων). Οι προβλεπόμενες ενέργειες θα υλοποιηθούν έως τον Μάρτιο του 2011· | Συνεχίζεται. Σχέδιο επιχειρηματικού σχεδίου διαθέσιμο. |

ζζ) νομοθετική πράξη για τον περιορισμό των προσλήψεων στο σύνολο της γενικής κυβέρνησης βάσει ενός κανόνα 1 πρόσληψης για κάθε 5 συνταξιοδοτήσεις ή αποχωρήσεις, χωρίς εξαιρέσεις για κάποιο τομέα, και συμπεριλαμβανομένου του προσωπικού που μετατάσσεται από δημόσιες επιχειρήσεις υπό αναδιάρθρωση σε φορείς του δημοσίου· | Τήρηση |

ηη) πράξεις για την ενίσχυση της σύστασης αγοράς εργασίας και καθιέρωση των εξής: οι συμφωνίες σε επίπεδο επιχείρησης υπερισχύουν των συμφωνιών κατά τομείς και των επαγγελματικών συμφωνιών χωρίς ανώφελους περιορισμούς· οι συλλογικές συμφωνίες σε επίπεδο επιχείρησης δεν περιορίζονται από απαιτήσεις για το ελάχιστο μέγεθος της επιχείρησης· η επέκταση των συμφωνιών κατά τομείς και των επαγγελματικών συμφωνιών σε μέρη που δεν εκπροσωπούνται σε διαπραγματεύσεις καταργείται· η δοκιμαστική περίοδος για νέες θέσεις εργασίας παρατείνεται· τα χρονικά όρια προσφυγής σε πρακτορεία προσωρινής εργασίας καταργούνται· οι φραγμοί για την ευρύτερη χρησιμοποίηση συμβάσεων ορισμένου χρόνου αίρονται· η πρόβλεψη για την καθιέρωση υψηλότερης ωριαίας αμοιβής για τους εργαζόμενους με καθεστώς μερικής απασχόλησης καταργείται· επιτρέπεται πιο ευέλικτη διαχείριση του χρόνου εργασίας, συμπεριλαμβανομένης της εργασίας κατά βάρδιες. | Μερική τήρηση. Ο νόμος 3899/2010 ορίζει ότι οι επιχειρήσεις και οι εργαζόμενοι τους μπορούν να συνάπτουν ειδικές συλλογικές συμφωνίες σε επίπεδο επιχείρησης που έχουν δυσμενέστερους όρους από τις τομεακές συμφωνίες. Το νέο διοικητικό συμβούλιο του Ο.ΜΕ.Δ. βρίσκεται στο στάδιο της συγκρότησης. Οι απαιτήσεις σχετικά με την παράταση της δοκιμαστικής περιόδου για νέες θέσεις εργασίας σε ένα έτος, την εξάλειψη των χρονικών ορίων κατά τη χρήση των πρακτορείων προσωρινής εργασίας και την κατάργηση της διάταξης που προβλέπει υψηλότερες ωριαίες αμοιβές σε εργαζόμενους με καθεστώς μερικής απασχόλησης έχουν τηρηθεί. Η απαιτούμενη εξάλειψη της επέκτασης των τομεακών και των επαγγελματικών συμφωνιών σε μέρη που δεν εκπροσωπούνται στις διαπραγματεύσεις, δεν έχει πραγματοποιηθεί. Οι απαιτήσεις σχετικά με τη θέσπιση νομοθεσίας για την άρση των φραγμών για ευρύτερη χρησιμοποίηση συμβάσεων ορισμένου χρόνου και για να επιτραπεί η πιο ευέλικτη διαχείριση του χρόνου εργασίας δεν έχουν εκπληρωθεί. |

[1] ΕΕ L 145 της 11.6.2010, σ. 6-11.

[2] COM (2010) 739 τελικό.

[3] «Πρόγραμμα οικονομικής προσαρμογής για την Ελλάδα – Τρίτη Αναθεώρηση» European Economy–Occasional Paper N° 77 (Φεβρουάριος 2011). Ο αναγνώστης μπορεί να ανατρέξει στο έγγραφο αυτό για μια πιο λεπτομερή αξιολόγηση των εξελίξεων σχετικά με τις μακροοικονομικές, οικονομικές, δημοσιονομικές και διαρθρωτικές μεταρρυθμίσεις.

[4] Μνημόνιο Οικονομικής και Χρηματοπιστωτικής Πολιτικής, και Μνημόνιο Συνεννόησης για τους Ειδικούς Όρους της Οικονομικής Πολιτικής, της 3ης Μαΐου, επικαιροποίηση στις 22 Νοεμβρίου 2010.

[5] Το Πρόγραμμα Οικονομικής Προσαρμογής για την Ελλάδα – Έκθεση υποβληθείσα σύμφωνα με απόφαση του Συμβουλίου – Φεβρουάριος 2011 . Η έκθεση υποβλήθηκε από την ελληνική κυβέρνηση στις 12 Φεβρουαρίου 2011. Είναι διαθέσιμη στη διεύθυνση:http://ec.europa.eu/economy_finance/eu/countries/greece_en.htm.

[6] Οι δείκτες ως προς το ΑΕΠ είναι ενδεικτικοί. Στην απόφαση του Συμβουλίου, τα ποσοστά ως προς το ΑΕΠ αναφέρονται σε στοιχεία για το ονομαστικό ΑΕΠ τον Μάιο: 8,0, 7,6, 6,5, 4,9 και 2,6 τοις εκατό του ΑΕΠ για το 2010 έως το 2014, αντίστοιχα. Η πορεία προσαρμογής που θέσπισε η απόφαση προβλέπει ότι η ετήσια αύξηση του ενοποιημένου ακαθάριστου χρέους της γενικής κυβέρνησης δεν πρέπει να υπερβαίνει τα: 34 058 εκατομμύρια ευρώ το 2010· 17 365 εκατομμύρια ευρώ το 2011· 15 016 εκατομμύρια ευρώ το 2012· 11 599 εκατομμύρια ευρώ το 2013 και 7 885 εκατομμύρια ευρώ το 2014. Λαμβανομένων υπόψη των αναθεωρημένων στοιχείων για το χρέος στο τέλος του 2009 και τις τελευταίες προβλέψεις για το ονομαστικό ΑΕΠ, αυτό αντιστοιχεί σε δείκτη χρέους 145, 155, 159, 159 και 157 τοις εκατό του ΑΕΠ για το 2010 έως το 2014, αντίστοιχα.

[7] ΕΕ L 145 της 11.6.2010, σ. 6.

[8] ΕΕ L 26 της 29.1.2011, σ. 15.

[9] Σύσταση του Συμβουλίου (2010/190/ΕΕ) προς την Ελλάδα, της 16ης Φεβρουαρίου 2010, με στόχο τον τερματισμό της ασυνέπειας με τους γενικούς προσανατολισμούς των οικονομικών πολιτικών στην Ελλάδα και την εξάλειψη του κινδύνου υπονόμευσης της εύρυθμης λειτουργίας της οικονομικής και νομισματικής ένωσης (ΕΕ L 83 της 30.3.2010, σ. 63).